Jeste li za jednu humanitarnu hrvatsko-kenijsku priču? Jučer je na Indiegogou pokrenuta vjerojatno najambicioznija domaća crowdfunding kampanja, kojom se želi prikupiti čak 300.000 eura, ali ovoga puta nije riječ o gadgetima, igrama ili kakvim drugim elektroničkim napravicama. Novac je potreban kako bi se popravila škola St. Francis, koju pohađa 400 najugroženije kenijske djece, te kako bi im se omogućio pristup pitkoj vodi.

Jeste li za jednu humanitarnu hrvatsko-kenijsku priču? Jučer je na Indiegogou pokrenuta vjerojatno najambicioznija domaća crowdfunding kampanja, kojom se želi prikupiti čak 300.000 eura, ali ovoga puta nije riječ o gadgetima, igrama ili kakvim drugim elektroničkim napravicama. Novac je potreban kako bi se popravila škola St. Francis, koju pohađa 400 najugroženije kenijske djece, te kako bi im se omogućio pristup pitkoj vodi.

No, krenimo ispočetka. Naime, za velik dio kampanje zaslužan je naš Googleaš u Dublinu, Nikola Stolnik, koji nam je i pojasnio pozadinu priče:

U Subukiji postoji nešto što se zove Mali Dom, a koji je pokrenuo fra Miro Babić. On je tamo već 9 godina s ciljem obrazovanja i pružanja što boljih uvjeta tamošnjoj djeci. Naime, mnoga su djeca tamo napuštena, posebice ukoliko su bolesna. On ih je doslovno skupljao po cesti, cijepio, čistio od buha, nabavio lijekove, doveo medicinsko osoblje, osposobio kuhinju, spavaonice. Pružio im je dom. Sada mu ljudi čak ostavljaju djecu pred vratima, ali je situacija malo bolja. Financiraju se prodajom narukvica prijateljstva, a imaju i mnoštvo volontera.

[vimeo]http://vimeo.com/81332776[/vimeo]

Kako je Nikola stalno zaposlen, nije se mogao posvetiti projektu koliko je želio, stoga je odlučio pomoći pokrenuvši Indiegogo kampanju. Naime, jedan dio cijele priče je St. Francis boarding school, jedini oblik obrazovanja tamošnje djece nakon osnovne škole. Kako Nikola navodi, druge opcije tamo ne postoje, a škola je trenutno u iznimno lošem stanju. Zbog toga je i potreban toliki iznos, a i zato se odlučilo kampanju pokrenuti na platformi Indiegogo, koja je prilagođena za humanitarne projekte. Također, nešto popularnija platforma Kickstarter ima samo “all-or-nothing” model, odnosno, ukoliko kampanja ne dosegne cilj, smatra se neuspješnom. S druge strane, Indiegogo omogućuje financiranje samo dijela projekta, stoga je svaki doprinos bitan.

Uvjerenja sam da na internetu nema granica, stoga moramo pokušati ostvariti ukupan cilj projekta i promijeniti živote jedne zajednice. Ukoliko uspijemo, odlično. Ukoliko prikupimo samo djelić iznosa, to će značiti ili novu posteljinu ili nove prozore ili novi krov. Bilo što od toga je dovoljno dobro s obzirom na trenutnu situaciju.

Stoga, ukoliko želite podržati projekt, to možete učiniti putem crowdfunding platforme. Kako je riječ o grupnom financiranju, zauzvrat dobivate poklon koji su izradili tamošnji učenici – narukvicu ili torbu, ovisno o iznosu koji ostavite. A ako ste baš široke ruke, za najveći mogući iznos “donacije” po vama će se nazvati učionica u školi.

Više o samoj hrvatsko-kenijskoj priči možete saznati i putem Facebook stranice, ali i u dokumentarnom filmu.